DECIZIA COMISIEI
din 6 noiembrie 2008
privind contribuția financiară a Comunității pentru anul 2009, destinată acțiunilor OIE în domeniul identificării și trasabilității animalelor
(2008/849/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 20,
întrucât:
(1)
În temeiul Deciziei 90/424/CEE, Comunitatea poate să întreprindă sau să asiste statele membre sau organizațiile internaționale să întreprindă acțiunile tehnice și științifice necesare pentru dezvoltarea legislației veterinare comunitare, precum și pentru dezvoltarea educației sau formării în domeniul veterinar.
(2)
Organizația Mondială pentru Sănătatea Animalelor (OIE) este organizația interguvernamentală responsabilă la nivel mondial de îmbunătățirea sănătății animalelor și de stabilirea standardelor privind comerțul internațional cu animale și cu produse de origine animală. În prezent, OIE lucrează la elaborarea unor ghiduri de identificare și trasabilitate a animalelor. După adoptare, aceste ghiduri vor reprezenta un standard internațional de referință în conformitate cu acordul OMC privind măsurile sanitare și fitosanitare (SPU). Ele vor reprezenta baza oricărei legislații relevante implementate de țările membre ale OIE, inclusiv de statele membre ale UE. Prin urmare, ele vor avea un impact direct și substanțial asupra dezvoltării legislației comunitare în domeniul veterinar. Având în vedere importanța comerțului cu animale și cu produse de origine animală, este important pentru UE ca standardele OIE viitoare să fie cât mai apropiate posibil de legislația comunitară actuală și viitoare.
(3)
Comunicarea Comisiei către Consiliu, Parlamentul European, Comitetul Economic și Social și Comitetul Regiunilor cu privire la o nouă strategie a UE privind sănătatea animalelor (2007-2013) descrie trasabilitatea ca fiind unul din instrumentele principale ale noii strategii privind sănătatea animalelor. În acest context este necesar ca standardele comunitare să fie promovate activ la nivel internațional.
(4)
OIE plănuiește o conferință privind identificarea și trasabilitatea animalelor având ca obiectiv sprijinirea implementării la nivel mondial a standardelor internaționale privind identificarea și trasabilitatea. Această conferință va avea o influență considerabilă asupra evoluției viitoare a standardelor internaționale privind identificarea și trasabilitatea animalelor. Prin urmare, este necesară o contribuție financiară comunitară destinată conferinței OIE.
(5)
OIE deține un monopol de facto în domeniul său, astfel cum se precizează la articolul 168 alineatul (1) litera (c) din Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (2); prin urmare, nu este necesară o cerere de propuneri.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
DECIDE:
Articolul 1
Se aprobă o contribuție financiară comunitară în valoare de 150 000 EUR, destinată finanțării Conferinței OIE privind identificarea și trasabilitatea animalelor, organizată de OIE în 2009, reprezentând o cofinanțare comunitară de maximum 33 % din costurile totale eligibile.
Articolul 2
Contribuția financiară prevăzută la articolul 1 se finanțează prin linia bugetară 17 04 02 01 a bugetului Comunităților Europene pentru anul 2009.
Pentru contribuția financiară prevăzută la articolul 1 se va stabili cu OIE un acord de subvenționare fără organizarea unei cereri de propuneri, întrucât OIE este organizația interguvernamentală responsabilă la nivel mondial de îmbunătățirea sănătății animalelor și deține un monopol de facto.
Adoptată la Bruxelles, 6 noiembrie 2008.